钦定古今图书集成/明伦汇编/氏族典/第187卷 > 萧方等
## 钦定古今图书集成/明伦汇编/氏族典/第187卷 > 萧方等

按《梁书忠壮世子方等传》：忠壮世子方等，字实相，世
祖长子也。母曰徐妃，少聪敏，有俊才，善骑射，尤长巧
思，性爱林泉，特好散逸。初，徐妃以嫉妒失宠，方等意
不自安。世祖闻之，又忌方等，方等益惧。会高祖欲见
诸王长子，世祖遣方等入侍，行至繇水，值侯景乱，世
祖召之，方等启曰：“昔申生不爱其死，方等岂顾其生。”
世祖省书叹息，知无还意，乃配步骑一万，使援京都。
贼每来攻，方等必身当矢石。宫城陷，方等归荆州，收
集士马，甚得众和。世祖始叹其能，谓徐妃曰：“若更有
一子如此，吾复何忧？”徐妃不答，垂泣而退。世祖忿之，
因疏其秽行，榜于大阁。方等入见，益以自危。时河东
王为湘州刺史，不受督府之令，方等乃乞征之，世祖
许焉。拜为都督，南讨。至麻溪，河，东王率军逆战，方等
击之，军败，遂溺死，时年二十二。世祖追思其才，赠侍
中、中军将军、扬州刺史，谥曰“忠壮世子。”